Document ID: 31988L0076

NEUVOSTON DIREKTIIVI,
annettu 3 päivänä joulukuuta 1987,
moottoriajoneuvojen moottoreiden kaasujen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä annetun direktiivin 70/220/ETY muuttamisesta (88/76/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 a artiklan,
ottaa huomioon komission ehdotuksen(1),
toimii yhteistyössä Euroopan parlamentin kanssa(2),
ottaa huomioon talous- ja sosiaalikomitean lausunnon(3),
sekä katsoo, että
on tärkeää toteuttaa toimenpiteitä sisämarkkinoiden toteuttamiseksi asteittain 31 päivänä joulukuuta 1992 päättyvään ajanjaksoon mennessä; sisämarkkinat käsittävät alueen, jossa ei ole sisäisiä rajoja ja jossa tavaroiden, henkilöiden, palveluiden ja pääoman vapaa liikkuvuus taataan,
neuvoston 22 päivänä marraskuuta 1973 hyväksymässä Euroopan yhteisöjen ensimmäisessä toimintaohjelmassa ympäristöalan toimenpiteiksi kehotetaan ottamiaan huomioon viimeisin tieteellinen kehitys vähennettäessä moottoriajoneuvojen kaasujen aiheuttamaa ilmakehän pilaantumista ja muuttamaan jo annetut direktiivit vastaavasti; kolmannessa toimintaohjelmassa edellytetään lisätoimenpiteitä moottoriajoneuvojen päästöjen vähentämiseksi huomattavasti nykyiseltä tasolta,
direktiivissä 70/220/ETY(4) säädetään raja-arvoista kyseisten moottoreiden hiilimonoksidin ja palamattomien hiilivetyjen päästöjen osalta; ensiksi näitä raja-arvoja alennettiin direktiivillä 74/290/ETY(5) ja sitten täydennettiin typen oksidien päästöjen osalta direktiivin 77/102/ETY(6) mukaisesti; näiden kolmen päästön raja-arvoja tiukennettiin entisestään direktiiveillä 78/665/ETY(7) ja 83/351/ETY(8),
komission tekemä selvitystyö, liittyen sen harjoittamaan politiikkaan moottoriajoneuvoteollisuutta koskevien sääntöjen monipuolisen valmistelun osalta, on osoittanut, että eurooppalaisella teollisuudella on käytettävissä, tai parhaillaan viimeisteltävänä, sellainen moottoritekniikka, jonka perusteella näitä raja-arvoja voidaan entisestään alentaa; tällainen alentaminen ei harkinnassa olevan ajanjakson kuluessa vaaranna yhteisön politiikan päämääriä muilla aloilla, etenkään järkiperäisen energian käytön osalta,
on tarpeen tukea uusia keksintöjä ja teollista kilpailukykyä sekä sisäisillä että vientimarkkinoilla; on tarpeen, että yhteisö toteuttaa toimenpiteitä ajoneuvojen päästöjä vastaan; toimenpiteiden olisi samanaikaisesti otettava huomioon korkeatasoinen ympäristönsuojelu ja mahdollistettava Euroopan olosuhteisiin mukautettujen päästörajojen saavuttaminen siten, että niiden vaikutus ympäristöön vastaisi Amerikan yhdysvalloissa voimassa olevia ajoneuvojen päästöstandardeja; tämän tavoitteen saavuttamiseksi olisi säädettävä ajoneuvon moottorin tilavuuteen mukautettavista ratkaisuista, jotta mahdollisuuksien mukaan ja käyttäen erilaisia teknisiä keinoja saavutettaisiin yhteisön vaatimukset kohtuullisin kustannuksin; alle 1,4 litran moottoreilla varustetuille ajoneuvoille säädetyt raja-arvot kuvastavat eurooppalaisten valmistajien nykyistä teknistä ja taloudellista tilaa tällä markkinoiden osalla; vuonna 1992/1993 sovellettavat raja-arvot olisi vahvistettava vuonna 1987,
raja-arvot tässä direktiivissä perustuvat direktiivin 70/220/ETY mukaiseen testausmenetelmään, mutta tätä menettelyä on mukautettava siten, että se edustaa liikenneolosuhteita paitsi ruuhkautuneissa kaupunkikeskuksissa myös näiden keskusten ulkopuolella; päätös kyseisestä mukautuksesta olisi tehtävä viimeistään 1987,
direktiivin 70/220/ETY 5 artiklassa viitataan mahdollisuuteen mukauttaa liitteiden määräyksiä tekniikan kehitykseen,
kaikkien tässä direktiivissä tarkoitettujen ajoneuvojen bensiinimoottorit olisi suunniteltava käymään lyijyttömällä bensiinillä, jotta lyijypohjaisten lisäaineiden käytöstä voitaisiin luopua ja näin ratkaisevasti vähentää ympäristön lyijypitoisuutta,
on tarpeen varmistaa, että tässä direktiivissä tarkoitettujen ajoneuvojen dieselmoottoreita koskevat säännökset pysyvät niiden aiheuttamien päästöjen erityisominaisuuksien vuoksi yhteensopivina kyseisten, direktiivissä 72/306/ETY(9) tarkoitettujen moottoreiden aiheuttamiin muihin päästöihin liittyvien säännösten myöhempien muutosten kanssa,
eurooppalaisten standardien hyväksymisen ja muutetun eurooppalaisen testijakson täytäntöönpanemisen välisenä aikana on suotavaa, että ne ajoneuvot, jotka täyttävät yhteisön vientimarkkinoiden mukaiset tyyppihyväksyntävaatimukset, täyttäisivät myös ETY-tyyppihyväksynnän vaatimukset, ja
ottaen huomioon perustamissopimuksen määräykset jäsenvaltiot voivat niin halutessaan soveltaa tämän direktiivin mukaisia uusia arvoja aikaisemminkin, tietäen että tehdessään näin ne eivät kuitenkaan voi kieltää tämän direktiivin mukaisten kotimaisten tai tuontiajoneuvojen markkinoille saattamista tai käyttöä,
ON ANTANUT TÄMÄN DIREKTIIVIN:
1 artikla
Muutetaan direktiivin 70/220/ETY liitteitä I, II, III, VI, VII tämän direktiivin liitteen mukaisesti. Lisätään uusi liite III A.
2 artikla
1. Jäsenvaltio ei saa 1 päivästä heinäkuuta 1988 alkaen moottoreiden kaasujen aiheuttamaan ilman pilaantumiseen tai moottorin polttoainevaatimuksiin liittyvistä syistä:
- evätä moottoriajoneuvotyypiltä ETY-tyyppihyväksyntää tai kansallista tyyppihyväksyntää tai kieltäytyä antamasta direktiivin 70/156/ETY(10), sellaisena kuin se on viimeksi muutettuna direktiivillä 87/403/ETY(11), 10 artiklan 1 kohdan toisessa luetelmakohdassa tarkoitettua asiakirjaa taikka
- estää ajoneuvon ensimmäistä liikkeelle laskemista,
jos moottoriajoneuvotyypin tai tällaisten ajoneuvojen kaasumaisten päästöjen tasot ja moottorin polttoainevaatimukset ovat direktiivin 70/220/ETY, sellaisena kuin se on muutettuna tällä direktiivillä, säännösten mukaisia.
2. Alkaen 1 päivästä lokakuuta 1988 sellaisten ajoneuvotyyppien osalta, joiden moottorin tilavuus on yli 2 000 cm³,
alkaen 1 päivästä lokakuuta 1990 sellaisten ajoneuvotyyppien osalta, joiden moottorin tilavuus on alle 1 400 cm³,
alkaen 1 päivästä lokakuuta 1991 sellaisten ajoneuvotyyppien osalta, joiden moottorin tilavuus on 1 400-2 000 cm³ ja alkaen 1 päivästä lokakuuta 1994 sellaisten ajoneuvotyyppien osalta, joiden suoraruiskutteisen puristussytytysmoottorin tilavuus on 1 400- 2 000 cm³,
jäsenvaltio:
- ei enää saa antaa direktiivin 70/156/ETY 10 artiklan 1 kohdan viimeisessä luetelmakohdassa tarkoitettua asiakirjaa sellaiselle moottoriajoneuvotyypille,
ja
- saa evätä kansallista tyyppihyväksyntää sellaiselta moottoriajoneuvotyypiltä,
jonka kaasumaisten päästöjen tasot eivät vastaa direktiivin 70/220/ETY, sellaisena kuin se on muutettuna tällä direktiivillä, liitteiden vaatimuksia.
3. Alkaen 1 päivästä lokakuuta 1989 sellaisten ajoneuvotyyppien osalta, joiden moottorin tilavuus on yli 2 000 cm³,
alkaen 1 päivästä lokakuuta 1991 sellaisten ajoneuvotyyppien osalta, joiden moottorin tilavuus on alle 1 400 cm³,
alkaen 1 päivästä lokakuuta 1993 sellaisten ajoneuvotyyppien osalta, joiden moottorin tilavuus on 1 400-2 000 cm³, ja alkaen 1 päivästä lokakuuta 1996 sellaisten ajoneuvotyyppien osalta, joiden suoraruiskutteisen puristussytytysmoottorin tilavuus on 1 400-2 000 cm³,
jäsenvaltiot voivat kieltää sellaisten ajoneuvojen liikkeelle laskemisen, joiden kaasumaiset päästöt ja polttoainevaatimukset eivät vastaa direktiivin 70/220/ETY, sellaisena kuin se on muutettuna tällä direktiivillä, liitteiden vaatimuksia.
3 artikla
1. Jäsenvaltiot voivat evätä ETY-tyyppihyväksynnän tai kansallisen tyyppihyväksynnän tai kieltäytyä antamasta direktiivin 70/156/ETY 10 artiklan 1 kohdan toisessa luetelmakohdassa tarkoitettua asiakirjaa moottoriajoneuvotyypille, jonka ottomoottorin polttoainevaatimukset eivät vastaa direktiivin 70/220/ETY, sellaisena kuin se on muutettuna tällä direktiivillä, liitteiden vaatimuksia:
- alkaen 1 päivästä lokakuuta 1988 sellaisten ajoneuvotyyppien osalta, joiden moottorin tilavuus on suurempi kuin 2 000 cm³, lukuun ottamatta 8.1 kohdassa määriteltyjä ajoneuvoja,
- alkaen 1 päivästä lokakuuta 1989 muiden ajoneuvotyyppien osalta.
2. Jäsenvaltiot voivat 1 päivästä lokakuuta 1990 alkaen kieltää sellaisten ajoneuvojen ensimmäisen liikkeelle laskemisen, joiden ottomoottoreiden polttoainevaatimukset eivät ole direktiivin 70/220/ETY, sellaisena kuin se on muutettuna tällä direktiivillä, liitteiden vaatimusten mukaisia, paitsi jos valmistaja esittää alkuperäisen, hyväksynnän päästöjen osalta antaneen tutkimuslaitoksen hyväksymän todistuksen siitä, että ajoneuvon mukauttaminen uusiin polttoainevaatimuksiin aiheuttaisi merkittävän rakenteellisen muutoksen, kuten imutai pakoventtiili-istukoiden materiaalin muutoksen tai puristussuhteen laskun tai iskutilavuuden kasvamisesta johtuvan tehon vähenemisen korvaamiseksi tällaisissa tapauksissa kielto on mahdollinen vain 2 artiklan 3 kohdassa säädettyjen päivämäärien jälkeen.
4 artikla
Neuvoston on komission ehdotuksesta 31 päivään joulukuuta 1987 mennessä:
- päätettävä alle 1 400 cm³:n moottorilla varustettuihin ajoneuvoihin viimeistään vuonna 1992 uuden kansallisen tyyppihyväksynnän osalta ja vuonna 1993 liikkeelle laskemisen osalta sovellettavien raja-arvojen alentamisesta;
- muutettava direktiivin 70/220/ETY liitteessä III esitetty testi nykyisiä olosuhteita vastaavaksi, etenkin lisäämällä taajaman ulkopuolisia ajojaksoja;
- päätettävä liitteessä III olevan muutetun testin voimaansaattamismenettelystä ja direktiivin 70/220/ETY, sellaisena kuin se on muutettuna tällä direktiivillä, nykyisten liitteiden III ja III A kumoamisesta sekä siirtymäkaudesta.
5 artikla
Jäsenvaltioiden on saatettava tämän direktiivin noudattamisen edellyttämät säännökset voimaan ennen 1 päivää heinäkuuta 1988 ja ilmoitettava tästä komissiolle viipymättä.
6 artikla
Tämä direktiivi on osoitettu kaikille jäsenvaltioille.
Tehty Brysselissä 3 päivänä joulukuuta 1987.

Labels: 8
15
20